सागर। तिली वार्ड स्थित पिछड़ा वर्ग सरकारी आवासीय स्कूल (ज्ञानोदय) का एकाउंटेंट मंगलवार को रिश्वत लेते रंगे हाथों पकड़ा गया। एकाउंटेंट का नाम इंद्रकुमार जैन है। आरोप है कि जैन ने स्कूल में कार्यरत महिला रसोइया प्रभा टोटे एवं सीमा सोनी से प्रसूति बिल के 17000-17000 रुपए के बिल पास करने के नाम पर 500-500 रुपए की रिश्वत मांगी। बाद में सौदा 250-250 रुपए पर तय हो गया।
दोपहर करीब 2 बजे जैसे ही जैन ने रिश्वत के कुल 500 रुपए लिए। शिकायतकर्ता महिलाकर्मी ने बाहर खड़ी लोकायुक्त की टीम को मिस्ड कॉल कर बुला लिया। चेक करने पर रिश्वत के रुपए वहां कार्यरत माली दुर्जनलाल रजक के जेब से निकले। जिसके बाद पुलिस ने उसे भी आरोपी बना दिया।
एक साल से अटका रखी थी बिल की रकम : शिकायतकर्ता प्रभा एवं सीमा ने बताया कि हम लाेगों के प्रसूति अवकाश के 90 दिन के बिल के 17-17 हजार रुपए हो रहे थे। जिसे एकाउंटेंट जैन ने एक साल से ज्यादा समय से अटका रखा था। हम लोग जब भी जाते एकाउंटेंट कोई न कोई बहाना कर हमें लौटा देते। इसके बाद उन्होंने कहा कि बिल पास कराना है तो 500-500 रुपए रिश्वत देना होगी।
बाद में दोनों कर्मचारियों से 500 रुपए मांगे। चूंकि ये हमारे अधिकार का पैसा था। इसलिए हमें इसके लिए रिश्वत देना मंजूर नहीं था। हमने दो दिन पहले लोकायुक्त एसपी के यहां लिखित शिकायत कर दी। उधर लोकायुक्त पुलिस ने आवासीय स्कूल में कार्यरत माली को भी जेब में रुपए रखने के कारण इस मामले में आरोपी बनाया है।
रुपए रखने के फेर में फंस गया माली : इधर लोकायुक्त की कार्रवाई में वहां कार्यरत माली दुर्जनलाल रुपए रखने के फेर में फंस गया। एकाउंटेंट जैन को जैसे ही ये रकम मिली। उन्होंने दुर्जन को बुलाया और पैसे थमा दिए। इसी बीच पुलिस आ गई। जिसमें दुर्जन की शर्ट की जेब से रुपए बरामद हो गए। एकाउंटेंट जैन के हाथ व दुर्जन की शर्ट रंग गई। जिसके बाद लोकायुक्त के अमले ने माली को भी इस केस में सह-आरोपी बना दिया। हालांकि लोकायुक्त डीएसपी केेके अग्रवाल ने स्पष्ट किया कि दुर्जन के खिलाफ कोई शिकायत नहीं थी।
हम गिड़गिड़ाए लेकिन बाबू का दिन नहीं पसीजा
शिकायतकर्ता प्रभा व सीमा ने बताया कि हम लोग एक महीने से एकाउंटेंट की रिश्वतखोरी की मांग से परेशान थे। स्कूल के प्रिंसिपल से मौखिक शिकायत की। लेकिन उन्होंने कोई कार्रवाई नहीं की। एकाउंटेंट जैन शुरु में वे 1000 रुपए प्रति कर्मचारी के मान से रिश्वत मांग रहे थे। हमने उनके सामने अपनी-अपनी मजबूरियों का रोना रोया। प्रभा के मुताबिक मैंने बताया कि मेरी तीन जुड़वा बेटियां हैं।
पति फिलहाल कोई काम नहीं कर रहे। सीमा ने कहा कि मैं एक विधवा हूं। लेकिन वे नहीं पसीजे। उन्होंने कम करते-करते 500 रुपए लेना तय किया। जिसके बाद हम लोगों ने ठान लिया कि एकाउंटेंट जैन की रिश्वतखोरी का पर्दाफाश करके रहेंगे। तीन दिन पहले घर हम लोगें ने मीटिंग की।तय किया कि एकाउंटेंट जैन की शिकायत लोकायुक्त पुलिस से की जाए।
मैंने नहीं मांगी थी रकम : रिश्वत मांगने के आरोपों में घिरे जैन का कहना है कि मैंने इन महिलाओं से कोई रिश्वत नहीं मांगी। ये खुद मेरे पास पैसे लेकर आई। मैंने कहा कि तुम्हारे बिल पास कराने में मेरा कोई रोल नहीं है। अगर पैसा देना है तो रिटायर्ड एकाउंटेंट जीवनलाल खरे को दो। क्योंकि वे ही पार्ट टाइम में तुम लोगों का काम कर रहे हैं। इसलिए मैंने ये 500 रुपए लेकर तुरंत माली को दे दिए थे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva